b'\n_START_ARTICLE_\nAbelsborg\n_START_PARAGRAPH_\nAbelsborg er en tidligere byg\xc3\xa5rd og gjestgiveri ved Ila i Trondheim. Byg\xc3\xa5rden l\xc3\xa5 p\xc3\xa5 den n\xc3\xa5v\xc3\xa6rende eiendommen av Koefoedgeilan 9b._NEWLINE_Byg\xc3\xa5rden tilh\xc3\xb8rte p\xc3\xa5 slutten av 1600-tallet Laurits Pedersen Brix (1634\xe2\x80\x931699), som var kj\xc3\xb8pmann og magistratspresident (borgermester) i byen. Fra 1688 drev Cornelius Allervelt et privilegert gjestgiveri i g\xc3\xa5rden, som etter Allervelts d\xc3\xb8d i 1697 ble drevet av hans enke Alette Johannesdatter Franck. Hun ble p\xc3\xa5 sin side gift for tredje gang i 1721 med l\xc3\xb8ytnant Jacob Abel (1680\xe2\x80\x931740), og en teori er at navnet p\xc3\xa5 byg\xc3\xa5rden stammer fra ham. Fra 1736 tilh\xc3\xb8rte byg\xc3\xa5rden propriet\xc3\xa6r og m\xc3\xb8lleeier Reinholdt Jensen Schive (1694\xe2\x80\x931764), som blant annet eide st\xc3\xb8rre omr\xc3\xa5der b\xc3\xa5de i Ila-omr\xc3\xa5det og i Bymarka. Han lot oppf\xc3\xb8re blant annet Schiveg\xc3\xa5rden, og flyttet gjestgiveriet fra Abelsborg dit._NEWLINE_Arvingene etter Schive solgte byg\xc3\xa5rden og andre eiendommer i Ila til den senere regimentsaudit\xc3\xb8ren Jacob Hielm. Etter hans d\xc3\xb8d fra 1780 ble d\xc3\xb8dsboet og flere eiendommer i Ila kj\xc3\xb8pt opp av kansellir\xc3\xa5d og sorenskriver Claus Koefoed (1742\xe2\x80\x931827). Koefoed lot oppf\xc3\xb8re en ny hovedbygning p\xc3\xa5 eiendommen, og en annen teori er da at navnet p\xc3\xa5 byg\xc3\xa5rden ble oppkalt etter hans hustru Abel Margrethe Coldevin. Etter Koefoeds d\xc3\xb8d overtok hans svigers\xc3\xb8nn og stiftsrevisor Ole Sch\xc3\xb8lberg (1779\xe2\x80\x931841) eiendommen, som i 1833 solgte den videre til l\xc3\xb8ytnant Ole Hegge Knoph (1805\xe2\x80\x931865). I l\xc3\xb8pet av 1840-\xc3\xa5rene kj\xc3\xb8pte bordskriver Lauritz Rolfsen eiendommen, og i l\xc3\xb8pet av hans tid som eier ble en stor del av eiendommen bortfestet som byggetomter._NEWLINE_I 1874 kj\xc3\xb8pte den katolske kirke Abelsborg, og i perioden 1881\xe2\x80\x931885 ble det drevet presteseminar her. P\xc3\xa5 loftet i hovedbygningen var det innredet et kapell kalt St. Eriks kapell, som ble vigslet i 1875 og som fungerte som huskapell for St. Joseph-s\xc3\xb8strene fra 1881. I perioden med det katolske kirkes eierskap ble omr\xc3\xa5det rundt Abelsborg urbanisert, noe som f\xc3\xb8rte til at eiendommen ble enda mer oppstykket. Etter at den katolske kirke trakk seg ut som eiere i 1912 ble Abelsborg brukt som kontorbygning av Nob\xc3\xb8 Fabrikker i perioden 1918\xe2\x80\x931928. I 1950-\xc3\xa5rene ble Abelsborg kj\xc3\xb8pt av Trondheim kommune og benyttet som leieg\xc3\xa5rd, noe som f\xc3\xb8rte til at bygningen forfalt til en s\xc3\xa5 alvorlig grad at den ble revet i 1981.'